CELEX: 
Language: et
Date: 2021-07-06 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) 2019/787 piiritusjookide või piiritusjookide geograafiliste tähiste seaduslikele nimetustele osutavate viidete määratlemise osas ning viidete kasutamise osas muude kui selliste piiritusjookide kirjeldamisel, esitlemisel ja märgistamisel, millele viidatakse

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruses (EL) 2019/787 on selgitatud ja oluliselt ümber sõnastatud teatavad selliste piiritusjookide ja toiduainete tootmise ja märgistamise sätted, mille tootmisel on koostisainena kasutatud piiritusjooke. Selleks et ümbersõnastatud sätete usaldusväärsuse kindlakstegemiseks jääks piisavalt aega, on seadusandja andnud komisjonile kuni 25. maini 2025 volituse võtta vastu delegeeritud õigusakte, et muuta kõnealuseid sätteid või täiendada piiritusjookide määrust, tehes nendest sätetest erandi.
            
            
               Võrreldes kehtivate sätetega on eelkõige põhjalikult ümber sõnastatud ühele või mitmele piiritusjoogi nimetusele osutava viite määratlus ja viite kasutamise tingimused, samuti on ette nähtud, et võimalus kasutada viiteid puudutab muid toiduaineid kui piiritusjoogid, samuti likööre. Piiritusjookide nimetust ei ole seega võimalik kasutada muude piiritusjookide kui liköörid kirjeldamisel, esitlemisel või märgistamisel.
            
            
               Mõne piiritusjoogi puhul tavatsetakse siiski osutada muude piiritusjookide nimetustele, kui need moodustavad ainsa alkohoolse aluse, millest piiritusjooke edasi töödeldakse, või kui asjaomane piiritusjook on laagerdunud või valminud vaatides, kus varem hoiti muid piiritusjooke.
            
            
               See võimalus peaks alles jääma ja seepärast tuleks määrust (EL) 2019/787 muuta, et ka edaspidi saaks piiritusjookide kirjeldamisel, esitlemisel ja märgistamisel piiritusjookide nimetustele või piiritusjookide geograafilistele tähistele viidata.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Teatavad liikmesriigid ja tootmisharu esindajad on juhtinud komisjoni tähelepanu sellele, et eespool osutatud uue piiritusjookide määruse ümbersõnastamine muudab teatavate juba mõnda aega turul olnud piiritusjookide märgistamise ebaseaduslikuks. See tuleks selgemalt esitada, et anda tarbijatele täielikku ja õiguspärast teavet ning viia õigusaktid vastavusse laialdaselt kasutatavate traditsiooniliste tootmismeetoditega.
            
            
               Põllumajandusturgude ühise korralduse eksperdirühma (piiritusjoogid) 3. detsembri 2020. aasta ning 9. veebruari ja 28. aprilli 2021. aasta virtuaalsete koosolekute ettevalmistamiseks ja nende käigus peeti konsultatsioone, milles osalesid eksperdid kõigist 27 liikmesriigist. Konsultatsioonide tulemusena saavutati delegeeritud määruse eelnõu suhtes üldine üksmeel.
            
            
               Üksmeel tuli esile ka üldise avaliku konsultatsiooni käigus, mille jaoks avaldati parema õigusloome portaalis 14. aprillist kuni 12. maini 2021 delegeeritud määruse eelnõu.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakt põhineb määruse (EL) 2019/787 artikli 50 lõikel 3 ja selles käsitletakse üksnes üht sätet, mille muutmiseks on komisjonile antud volitus kõnealuse lõike alusel. Õigusakt tuleks vastu võtta määruse (EL) 2019/787 artikli 46 kohase menetluse teel.
            
            
               Artikkel 1. Selles artiklis sätestatakse võimalus viidata piiritusjookide kirjeldamisel, esitlemisel ja märgistamisel teatavatel juhtudel ja tingimustel piiritusjoogikategooria või geograafilise tähise seaduslikele nimetustele, kohandades samal ajal vastavalt määruse (EL) 2019/787 artikli 3 lõikes 3 esitatud viite määratlust. Samuti tehakse piiritusjookide vaatidel esitatavate viidete puhul erand üldisest nõudest märgistada sõnad „poole kirjasuurusega“, nõudes samas, et sellised viited ei oleks nähtavamad kui seaduslik nimetus või kasutatud liitnimetused.
            
            
               Artikkel 2. Selles artiklis sätestatakse üleminekuperiood, mille jooksul võib käesoleva määrusega hõlmatud piiritusjooke, mis on kooskõlas rakendusmääruse (EL) nr 716/2013 sätetega märgistatud enne 31. detsembrit 2022, jätkuvalt turule lasta ilma neid uuesti märgistamata.
            
            
               Artikkel 3. Selle artikliga nähakse ette artiklis 1 sätestatud muudatuse ja selles osutatud sätete (st määruse (EL) 2019/787 artikli 3 lõige 3 ja artikkel 12) samaaegne kohaldamine, mis määruse (EL) 2019/787 artikli 51 lõike 1 kohaselt hakkab toimuma alates 25. maist 2021.
            
            
               KOMISJONI DELEGEERITUD MÄÄRUS (EL) …/…,
            
            
               6.7.2021,
            
            
               millega muudetakse Euroopa Parlamendi ja nõukogu määrust (EL) 2019/787 piiritusjookide või piiritusjookide geograafiliste tähiste seaduslikele nimetustele osutavate viidete määratlemise osas ning viidete kasutamise osas muude kui selliste piiritusjookide kirjeldamisel, esitlemisel ja märgistamisel, millele viidatakse
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008,
                  1
                eriti selle artikli 50 lõiget 3,
            
            
               ning arvestades järgmist:
            
            
               (1)Määruses (EL) 2019/787 on selgitatud ja oluliselt ümber sõnastatud teatavad selliste piiritusjookide ja toiduainete tootmise ja märgistamise sätted, mille tootmisel on koostisainena kasutatud piiritusjooke.
            
            
               (2)Ühele või mitmele piiritusjoogikategooria seaduslikule nimetusele või piiritusjoogi geograafilisele tähisele osutavate viidete määratlemine ja viidete kasutamise tingimused, mis on sätestatud nõukogu , punkt määruse (EÜ) nr 110/2008
                  2
                artikli 10 lõikes 1 ja komisjoni rakendusmääruse (EL) nr 716/2013
                  3
                artikli 2 punktis d, on vaadatud põhjalikult läbi määrusega (EL) 2019/787, millega määrus (EÜ) nr 110/2008 on tunnistatud kehtetuks ja asendatud alates 25. maist 2021. Määruse (EL) 2019/787 artikli 3 lõike 3 ja artikli 12 uute vastavate sätetega on lubatud kasutada viiteid üksnes muude toiduainete kui piiritusjoogid ja likööride kirjeldamisel, esitlemisel ja märgistamisel. Seega ei ole määruse (EL) 2019/787 uute sätetega kaetud mis tahes viited muude piiritusjookide kui likööride kirjeldamisel, esitlemisel ja märgistamisel. See seadusandlik valik tehti selleks, et määruse (EL) 2019/787 artikliga 12 reguleeritud viited ja kõnealuse määruse artikli 13 lõigetega 3 ja 4 reguleeritud miksitud piiritusjoogid ei kattuks. Piiritusjoogi kombineerimine muu piiritusjoogiga kvalifitseerub miksitud piiritusjoogiks, mida ei tule märgistada viiteid käsitlevate märgistamissätete alusel. Määruse (EL) 2019/787 artiklisse 12 lisati siiski erand, millega on likööride puhul lubatud viited muudele piiritusjookidele; lisamise eesmärk oli säilitada suure hulga selliste toodete märgistus, mida peetakse traditsiooniliseks ja mida tarbijad üldiselt tunnustavad. Viidete uues määratluses ja nende kasutamise nõuetes ei võetud siiski arvesse kahte täiendavat traditsiooniliste tootmismeetodite juhtumit, kus viidatakse piiritusjookidele, mis on teise piiritusjoogi ainsad alkohoolsed koostisosad, või piiritusjookidele, mille vaadis on teisi alkohoolseid jooke laagerdatud, millest kumbki ei kvalifitseeru miksitud piiritusjoogiks. Seega, kui neid juhtumeid ei reguleerita viidetena, muutuvad need määruse (EL) 2019/787 alusel ebaseaduslikuks.
            
            
               (3)Määruse (EL) 2019/787 artikli 10 lõike 7 kohaselt on keelatud kasutada piiritusjoogikategooria seaduslikku nimetust või piiritusjoogi geograafilist tähist selliste piiritusjookide kirjeldamisel, esitlemisel või märgistamisel, mis ei vasta asjaomase kategooria nõuetele, välja arvatud liitnimetuste, viidete ja koostisosade loetelude juhud.
            
            
               (4)Pärast konsulteerimist piiritusjookide tööstuse ja liikmesriikidega on saanud selgeks, et viiteid käsitlevate sätete ümbersõnastamine välistab võimaluse teavitada tarbijaid teatavate piiritusjookide valmistamisel kasutatavatest traditsioonilistest tootmismeetoditest, kui selline teave on seotud teiste piiritusjookide nimetusega. Need meetodid seisnevad selles, et piiritusjooki kasutatakse ainsa alkohoolse aluse, lisamata sellele muid toiduaineid või lahjendamata seda edasise töötlemise jaoks veega alla alkoholisisalduse taseme, et sellest saaks muu piiritusjook, ning et teatavaid piiritusjooke säilitatakse kogu laagerdumisaja jooksul või osaliselt puuvaatides, kus varem hoiti muud piiritusjooki. Viimasel juhul tuleb nende piiritusjoogikategooriate või geograafiliste tähiste korral, mille puhul alkoholi lisamine on keelatud, tühjendada vaadid varasemast sisust enne järgmisena laagerdumisse mineva piiritusjoogi vaati kallamist.
            
            
               (5)Selliseid meetodeid on piiritusjookide sektoris kasutatud traditsiooniliselt pikka aega ja need peaksid olema hõlmatud määrusega (EL) 2019/787. Kui selliseid traditsioonilisi tootmismeetodeid kasutatakse, annab nende märkimine vastavate piiritusjookide kirjeldamisel, esitlemisel ja märgistamisel tarbijatele olulist ja kasulikku teavet toote kohta, mida soovitakse osta ja tarbida, ühtlasi aitab see eristada eri kategooriate alla kuuluvaid kaubamärke. Eelkõige on oluline teada, mis liiki vaatides on piiritusjook laagerdunud, kuna see aitab selgitada vastava piiritusjoogi komplekssust.
            
            
               (6)Selleks et tootjatele jääks endiselt võimalus esitada teavet traditsiooniliste tootmismeetodite kohta, on asjakohane muuta määruse (EL) 2019/787 artikli 3 lõiget 3 ja artiklit 12, et lubada piiritusjookide seaduslikele nimetustele või piiritusjookide geograafilistele tähistele viitamist muude selliste traditsiooniliste meetodite kohaselt toodetud piiritusjookide kirjeldamisel, esitlemisel ja märgistamisel.
            
            
               (7)Olukorras, kus on vaja lisada viide piiritusjookidele, mida laagerdati eelnevalt vaatides, mida hiljem kasutati muu piiritusjoogi laagerdamiseks, tekitaks määruse (EL) 2019/787 artikli 12 lõike 4 punktiga b kehtestatud märgistamissäte, milles nõutakse, et viide peab olema esitatud kirjas, mille suurus on kuni pool alkohoolse joogi nimetuses kasutatavast kirjasuurusest, ja kui kasutatakse liitnimetusi, siis kirjas, mis ei ole suurem kui pool selliste liitnimetuste puhul kasutatavast kirjasuurusest, alkoholitööstusele ebaproportsionaalselt suure koormuse, kuna oleks vaja tuhandete etikettide ja karbimärgiste muutmist, ning see tooks kaasa selliste etikettide kujunduse mittevajaliku muutmise, millega tarbijad on aastaid harjunud. Lisaks oleks sellise nõude korral viide paljudel juhtudel palja silmaga vaevu nähtav, välja arvatud juhul, kui seadusliku nimetuse kirjasuurust oluliselt ei suurendata, mis ei peaks olema vajalik, kui seaduslik nimetus on lihtne ja selge viide ühele kõnealuse määruse I lisas sätestatud kategooriatest või geograafilise tähise nimetusele piiritusjookide puhul, kus ei teki võimalikku segadust. Seetõttu on asjakohane teha sellest märgistamisnõudest erand ja nõuda, et viited oleks kirjasuuruses, mis ei oleks suurem ega silmatorkavam kui piiritusjoogi ametlik nimetus ja liitnimetus, kui seda kasutatakse.
            
            
               (8)Seepärast tuleks määrust (EL) 2019/787 vastavalt muuta.
            
            
               (9)Vaja oleks näha ette üleminekuperiood, et kohaldada määruses (EL) 2019/787 viidete kohta sätestatud märgistamisnõudeid muudele piiritusjookidele kui liköörid. Kõnealuseid sätteid tuleks kohaldada alates 31. detsembrist 2022, võimaldades jätkuvalt lasta turule piiritusjooke, mis on märgistatud enne kõnealust kuupäeva kooskõlas rakendusmäärusega (EL) nr 716/2013, ilma neid uuesti märgistamata.
            
            
               (10)Määruse (EL) 2019/787 artikli 51 lõike 3 kohaselt ja selleks, et vältida regulatiivset vaakumit, tuleks käesolevat määrust kohaldada tagasiulatuvalt alates 25. maist 2021,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määrust (EL) 2019/787 muudetakse järgmiselt.
            
            
               (1)Artikli 3 punkt 3 asendatakse järgmisega:
            
            
               „3) „viide“ – otsene või kaudne viide ühele või mitmele I lisas sätestatud piiritusjoogikategooriates esitatud seaduslikule nimetusele või piiritusjoogi geograafilisele tähisele, mis on muu kui viide, mida kasutatakse liitnimetuses või artikli 13 lõigetes 2–4 osutatud koostisosade loeteludes järgmiste toodete kirjeldamisel, esitlemisel ja märgistamisel:
            
            
               (a)toiduaine, mis ei ole piiritusjook,
            
            
               (b)piiritusjook, mis vastab I lisa 33.–40. kategooria nõuetele, või
            
         
         
            
               (c)piiritusjook, mis vastab artikli 12 lõikes 3a sätestatud tingimustele;“.
            
            
               (2)Artiklit 12 muudetakse järgmiselt:
            
            
               (a)lisatakse järgmine lõige 3a:
            
            
               „3a.
                     Erandina lõikest 1 on I lisa 33.–40. kategooria nõuetele vastava piiritusjoogi kirjeldamisel, esitlemisel ja märgistamisel lubatud viidata kõnealuses lisas sätestatud piiritusjoogikategoorias sätestatud seaduslikule nimetusele või piiritusjoogi geograafilisele tähisele tingimusel, et:
            
            
               (a)viites osutatud piiritusjooki:
            
            
               i) 
                     on kasutatud ainsa alkohoolse alusena sellise lõpliku piiritusjoogi valmistamisel, mis vastab I lisas esitatud piiritusjoogikategooria nõuetele;
            
            
               ii) 
                     ei ole kombineeritud ühegi toiduainega, välja arvatud toiduained, mida kasutatakse piiritusjoogi või lõpliku piiritusjoogi tootmiseks vastavalt I lisale või asjakohasele tootespetsifikaadile; ning
            
            
               iii) 
                     ei ole lahjendatud vee lisamisel nii, et piiritusjoogi alkoholisisaldus oleks väiksem kui minimaalne alkoholisisaldus, mis on ette nähtud I lisas esitatud piiritusjoogikategoorias või selle geograafilise tähise tootespetsifikaadis, kuhu viites osutatud piiritusjook kuulub; või
            
            
               (b)piiritusjooki on säilitatud kogu või osa laagerdumisaja jooksul puust vaadis, mida oli varem kasutatud viites osutatud piiritusjoogi laagerdamiseks, tingimusel et:
            
            
               i)
                     puust vaat tühjendati varasemast sisust nende piiritusjoogikategooriate või selliste piiritusjookide geograafiliste tähiste korral, mille puhul oli lahjendatud või lahjendamata alkoholi lisamine keelatud,
            
            
               ii)
                     viide lisatakse selle sellise vaadi kirjeldusse, mida kasutatakse saadud piiritusjoogi laagerdamiseks,
            
            
               iii)
                     viide on vähem silmatorkav kui piiritusjoogi seaduslik nimetus või mis tahes kasutatud liitnimetus ja
            
            
               iv)
                     erandina lõike 4 punktist b on viide esitatud kirjasuuruses, mis ei ole suurem piiritusjoogi seadusliku nimetuse või mis tahes kasutatud liitnimetuse kirjasuurusest.“;
            
            
               (b)lõikes 4 asendatakse sissejuhatav lause järgmisega:
            
            
               „4.
                     Lõigetes 2, 3 ja 3a osutatud viited“.
            
            
               Artikkel 2
            
            
               Määruse (EL) 2019/787 artikli 12 lõikes 3a osutatud piiritusjooke, mis ei vasta kõnealuses artiklis ja käesoleva määrusega muudetud määruse (EL) 2019/787 artikli 12 lõikes 4 sätestatud märgistamisnõuetele, kuid mis vastavad rakendusmääruse (EL) nr 716/2013 artikli 4 nõuetele ja on märgistatud enne 31. detsembrit 2022, võib jätkuvalt turule lasta kuni varude ammendumiseni.
            
            
               Artikkel 3
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Seda kohaldatakse alates 25. maist 2021. 
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 6.7.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 130, 17.5.2019, lk 1.
               
               
                  
                     (2)
                  
                        Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.2.2008, lk 16).
               
               
                  
                     (3)
                  
                        Komisjoni 25. juuli 2013. aasta rakendusmäärus (EL) nr 716/2013, millega kehtestatakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) üksikasjalikud rakenduseeskirjad (ELT L 201, 26.7.2013, lk 21).